Perussuomalaisten puheenjohtaja kertoi HS:ssa, että hän aikoo kirkastaa puolueensa sanomaa.

Puheenjohtaja Jussi Halla-aho (ps) ei haluaisi Suomeen lainkaan humanitaarista maahanmuuttoa.

Halla-aho kertoi asiasta Helsingin Sanomien haastattelussa.

– Me haluamme lopettaa humanitäärisen maahanmuuton kokonaan, Halla-aho sanoi HS:ssa.

Halla-aho perusteli näkemystään sillä, että hänen mielestään hädänalaisia tulisi auttaa pakolaisleireillä, pakolaisuus johtuu kolmannen maailman väestöräjähdyksestä ja että valtaosa muuttaa taloudellisista syistä.

Humanitaarinen maahanmuutto on kansainvälisiin sopimuksiin perustuvaa muuttoliikettä, esimerkiksi Suomeen tulevia kiintiöpakolaisia ja turvapaikanhakijoita.

Suomi ottaa nyt 750 kiintiöpakolaista vuodessa.

Halla-aho sanoi HS:ssa haluavansa kirkastaa puolueensa sanomaa, ja että perussuomalaiset ei ole yhden asian liike.

Halla-aho esimerkiksi kertoi kolme perussuomalaisten periaatetta valtion budjetin tekemisessä.

Ensiksi voi jakaa vain sitä mitä on, nousukaudella talouden ei pitäisi pohjautua velanottoon. Toiseksi, jaettavaa kakkua pitäisi kasvattaa, muun muassa yrityksiä tukemalla. Ja kolmanneksi rahaa jaettaessa pitää olla tärkeysjärjestys, ja rahat kuuluvat suomalaisille.

Perussuomalaiset ei ole vielä esitellyt omia vaihtoehtojaan tekeillä olevaan ensi vuoden budjettiin. Puolue pitää oman kesäkokouksensa tämän kuun lopulla.